google/wiki40b huggingface dataset:
מרידת ניקה

מרידת ניקה (ביוונית: ἡ Νίκα Στάσις) או מהומות ניקה (ביוונית: Στάση του Νίκα) הייתה אירוע שהתרחש במשך שבוע בקונסטנטינופול בשנת 532, במהלך תקופת שלטונו של יוסטיניאנוס הראשון, קיסר האימפריה הביזנטית. מהומות ניקה היו המהומות האלימות ביותר שהתרחשו בקונסטנטינופול עד שנה זו: מחצית העיר נשרפה ונהרסה ועשרות אלפי אנשים נהרגו. הן נחשבות עד היום למהומות הקשות ביותר בתקופת שלהי העת העתיקה.
פירוש השם "ניקה" הוא "ניצחון" ביוונית, וזו הייתה ססמתם של המורדים.
ברקע לפרוץ המהומות, המיסים הכבדים וצמצום המשק באימפריה הביזנטית לאחר החובות הכבדים שהותירה מלחמת איבריה נגד האימפריה הפרסית. במיוחד היה שנוא הממונה על הצמצומים, הפרפקט פראטורי, יוחנן מקפדוקיה.
העילה לפרוץ המהומות הייתה היריבות בין הקבוצות השונות בתחרויות מרוץ המרכבות. הקבוצות היו מכונות על שם הצבעים שהן (ואוהדיהן) לבשו: כחול, לבן, ירוק ואדום.  ב-11 בינואר 532 החל מחזור של מרוצי מרכבות בהיפודרום קונסטנטינופול, בהשתתפות הקיסר ורעייתו, הקיסרית תאודורה. הקיסר יוסטיניאנוס היה אוהד של הקבוצה הכחולה, ומולו עמדו אוהדי יריבתה המושבעת, תומכי ה"ירוקים", שהיו בעלי עסקים זעירים, שסבלו במיוחד מהכבדת המיסים. במהומות שהתפתחו נהרגו כ-30,000 איש.
אודי אשש

קריירה

אשש גדל במחלקת הנוער של בית"ר ירושלים, והגיע לקבוצה הבוגרת ביחד עם שחקני הנוער שהיוו את השלד לקבוצה שהגיעה להישגים רבים בשנות ה-80, וביניהם אלי אוחנה, אבי כהן, משה בן הרוש וסמי מלכה. אשש עלה לקבוצת הבוגרים רשמית בעונת 1982/1983 ונטל חלק חשוב בהשארות הקבוצה בליגה באותה עונה.
אשש היה שותף לגביעי המדינה בהן זכתה בקבוצה בעונות 1984/1985 ו-1985/1986, ולאליפות הראשונה בתולדות המועדון בעונת 1986/1987. בנוסף, היה אשש מנהיג ההגנה של בית"ר ירושלים בעונת הזכייה בגביע המדינה של 1988/1989 ואף שימש תקופה קצרה כקפטן הקבוצה.
בינואר 1991 (אמצע עונת 1990/1991) התגלתה אצל אשש פריצת דיסק בגב, ועקב כך הוא פרש ממשחק פעיל כשהוא בן 28 בלבד.
אשש היה ידוע בזכות משחקו הקשוח והחסר פשרות על המגרש, כאשר מקרה אחד בו תפס במבושיו של רוני לוי על כר הדשא, זכור במיוחד אצל צופי הכדורגל.
אשש שיחק 9 עונות בבית"ר ירושלים, ורשם לזכותו 214 הופעות ושער אחד.

חיים אישיים

לאחר פרישתו מכדורגל בתחילת שנות ה-90, חזר בתשובה. לאשש שישה ילדים.
בניגנו אקינו (השלישי)

ביוגרפיה

אקינו (המכונה "נוינוי") נולד במנילה בירת הפיליפינים. בשנת 1981 סיים תואר ראשון בכלכלה באוניברסיטה במנילה, ויצא עם משפחתו לגלות בבוסטון בארצות הברית, עקב רדיפות של ממשלו של פרדיננד מרקוס. אקינו חזר לפיליפינים בשנת 1983, סמוך לאחר הירצחו של אביו, ועבד במשרות שונות בסקטור הפרטי. בשנת 1998 נבחר לבית הנבחרים בפיליפינים כנציג מחוז טרלק. נבחר בשנית בשנת 2001 ובשלישית בשנת 2004. משנבצר ממנו עקב מגבלות החוק להיבחר בפעם השלישית, התמודד ונבחר לסנט בשנת 2007. לאחר מות אמו, התמודד על תפקיד נשיא הפיליפינים , על רקע רגשות האבל הלאומיים שסחפו את הפיליפינים על מותה. הבטיח ללחום בשחיתות בצמרת הפוליטית ולשקם את אמינות הממשל. בבחירות שנערכו ביוני 2010 ניצח לאחר שקיבל כ-42% מקולות הבוחרים. ב-30 ביוני 2010 הושבע, והחל לכהן כנשיא ה-15 של הפיליפינים.
באוגוסט 2011 נועד אקינו עם מנהיג המורדים בדרום המדינה, מוראד איברהים, כדי לדון בדרכים להביא לסיום סכסוך הדמים בין הצדדים הנמשך זה כמה עשורים.
באפריל 2012 פסק בית המשפט העליון בפיליפינים בהחלטה תקדימית כי אקינו יידרש לחלק את אחוזת המשפחה העצומה שלו ליותר מ-6,000 חקלאים ומשפחותיהם.
בשנת 2013 נכלל ברשימת 100 האנשים המשפיעים בעולם, שפרסם המגזין TIME.
בתחילת נובמבר 2013 הפציר אקינו באזרחי הפיליפינים לעזוב את האזורים המועדים לפורענות, על מנת שלא ייפגעו מטייפון האיאן. לאחר שהתבררו ממדי ההרס שזרעה הסופה, פנה בבקשת עזרה לקהילה הבינלאומית, והכריז על אסון לאומי במטרה להאיץ את מאמצי הסיוע לקורבנות הטייפון.
במרץ 2014 היה שותף לגיבוש וחתימת הסכם שלום סופי עם קבוצת המורדים הגדולה במדינה, חזית השחרור האיסלאמית מורו (MILF), ששם קץ ל-45 שנות סכסוך אלים.
ביוני 2016 סיים את כהונתו, לאחר שעל פי החוקה נבצר ממנו להתמודד על קדנציה שנייה. הוא הוחלף על ידי רודריגו דוטרטה.

חיים אישיים

אקינו הוא הנשיא הרווק הראשון בתולדות הפיליפינים. רווקותו מהווה נושא לדיון ציבורי במדינה, המייחסת חשיבות רבה לתא המשפחתי. הוא מעשן כבד, שלא קיים את הבטחתו במערכת הבחירות לנשיאות להפסיק לעשן אם ייבחר לנשיא.
דחיית שירות

קיצור שירות

במצבים מסוימים, חייל היוצא לדח"ש כפוי רשאי לקבל "אישור קיצור שירות".
אישור זה מאפשר לחייל להגיש בקשה לקיצור שירות כמשך התקופה בה הוא שהה בדח"ש, כשישה חודשים לפני תום שירותו הצבאי.
את הבקשה יש להגיש למש"קית ת"ש בבסיס היחידה, וזו מחויבת לאשר אותו במידה וכך סוכם לפני היציאה לדח"ש.
עם זאת, הצבא לא מחויב להציע לכל חייל אפשרות לקיצור שירות, והוא עושה זאת רק במקרים חריגים.
כמו כן, יחידות מסוימות כגון סיירת יהל"ם דורשות ויתור על קיצור השירות כחלק מתנאי הקבלה אליהן.
גאורגי מילאנוב

קריירת מועדונים

מילאנוב התחיל את הקריירה שלו במחלקת הנוער של ליטקס לובץ' ביחד עם אחיו איליה. בעונתו האחרונה במחלקת הנוער הוא זכה עם המועדון באליפות בולגריה לנוער. ב-1 באוגוסט 2009 מילאנוב ערך את הופעת הבכורה בבוגרים, בהפסד 1-0 נגד לבסקי סופיה במסגרת הסופר קאפ הבולגרי. שבוע לאחר מכן, הוא ערך את הופעת הבכורה שלו בליגה נגד לוקומוטיב מזדרה, ואף כבש את השער הראשון במשחק שנגמר בניצחון 0-5. ב-3 בדצמבר, הוא הבקיע את שערו הראשון בגביע, בניצחון 0-4 נגד פירין גוטסה דלצ'ב בשלב האחרון לפני שמינית הגמר. בעונתו הראשונה זכה מילאנוב עם המועדון באליפות. ב-14 באוגוסט 2010, מילאנוב הבקיע את שער הבכורה שלו לעונת 2010/2011 בניצחון 1-2 נגד פירין בלגואבגרד. בסיום העונה זכה עם המועדון באליפות שנייה ברציפות ב-24 במאי 2012, זכה בתואר השחקן הצעיר של העונה בבולגריה. ב-27 באוקטובר 2012, הוא הבקיע את השלושער הראשון שלו בקריירה בניצחון 1-3 נגד מונטנה. ב-27 בדצמבר 2012, הוא הפך לשחקן הצעיר אי פעם שזוכה בתואר "שחקן השנה בליגה הבולגרית". ב-30 במרץ 2013, מילאנוב קיבל לראשונה בקריירה שלו את סרט הקפטן בניצחון 1-5 נגד בוטב וראטסה. ב-14 באפריל 2013, ערך את הופעתו ה-100 בליגה במדי ליטקס בהפסד 2-1 נגד סלביה סופיה.
ב-5 ביולי 2013, מילאנוב חתם בצסק"א מוסקבה לחמש שנים תמורת 5.4 מיליון לב. ב-18 באוגוסט 2013 ערך את הופעת הבכורה שלו בניצחון 0-1 נגד קובאן קארסנודאר. עד מהרה הפך מילאנוב לשחקן מוביל במועדון. ב-16 במרץ 2014 הבקיע את שער הבכורה שלו בניצחון 0-1 נגד זניט סנקט פטרבורג והוא נבחרת לשחקן המחזור ברוסיה.
ב-16 בפברואר 2016 מילאנוב הושאל לגראסהופרס ציריך מליגת העל השווייצרית עד לסיום העונה.
ב-3 בספטמבר 2018 מילאנוב חתם ב-MOL וידי מליגת העל ההונגרית. ב-15 בספטמבר הוא ערך את הופעת הבכורה שלו בקבוצה בניצחון 1-2 נגד פושקש אקדמיה.

קריירה בינלאומית

בפברואר 2010 זומן לראשונה לסגל נבחרת בולגריה בכדורגל עד גיל 21, ב-3 במרץ 2010 ערך את הופעת הבכורה שלו בהפסד 2-0 נגד מונטנגרו. בספטמבר 2011 ערך את הופעת הבכורה שלו במשחק ידידות נגד אוקראינה. ב-7 בספטמבר 2012, מילאנוב הבקיע את השער הבינלאומי הראשון שלו בתיקו 2-2 נגד איטליה במסגרת מוקדמות מונדיאל 2014.
יחסי דנמרק–הממלכה המאוחדת

היסטוריה

בשלהי המאה העשירית סבלה ממלכת אנגליה מפלישות ויקינגים מדנמרק. בתגובה, הורה אתלרד השני על טביחת כל הדנים שחיו באנגליה בשנת 1002. בעקבות זאת גברה העוינות כלפי אנגליה מצד סוון הראשון, מלך דנמרק שיזם ארבע פלישות נוספות לאנגליה בחייו וטען להיות מלך אנגליה האמיתי ב-1013. הוא מת ב-2 בפברואר 1014. בנו, קאנוט הגדול המשיך את המלחמה. אתלרד השני מת ב-23 באפריל 1016 ויורשו, אדמונד השני, הובס בידי קאנוט. קאנוט הסכים לשלוט בצוותא עם אדמונד השני, אך האחרון מת ב-30 בנובמבר 1016 והשאיר את אנגליה מאוחדת תחת שלטון דני, שהמשיך עד מותו של הארדיקאנוט ב-8 ביוני 1042. הוא היה בנם של קאנוט ואמה מנורמנדיה, אלמנתו של אתלרד השני. להארדיקאנוט לא היו ילדים ויורשו היה אחיו-למחצה, אדוארד המודה. ממלכת אנגליה הייתה שוב עצמאית.
במהלך המלחמות הנפוליאוניות לחמה דנמרק לצד צרפת, ובקבות כך הותקפה על ידי הצי הבריטי בקרב קופנהגן (1801) ובקרב קופנהגן (1807), ובלאחר מכן לחמו במלחמת סירות התותחים. בשנת 1814 איבדה דנמרק את השליטה בנורווגיה לטובת שוודיה שלחמה עם בעלות הברית נגד צרפת.
במהלך המאה ה-19 התחממו היחסים בין המדינות, ובשנת 1863 התחתנה אלכסנדרה, נסיכת דנמרק עם אלברט אדוארד, נסיך ויילס, בנה של ויקטוריה, מלכת הממלכה המאוחדת.
לאחר מלחמת העולם השנייה היו בריטניה ודנמרק ממקימי נאט"ו, ובמהלך השנים הצטרפו שתי המדינות לאיחוד האירופי, על אף ששתי המדינות לא הצטרפו לגוש האירו, ובריטניה עדיין משתמשת בלירה שטרלינג, ואילו דנמרק משתמשת בקרונה דנית.

שיתוף פעולה ביטחוני

כוחות דניים לחמו לצד הצבא הבריטי בעיראק, וכיום הם משתפים פעולה באפגניסטן. כמו כן שתי המדינות משתפות פעולה באופן אדוק בנושא המלחמה בטרור.

ביקורים ממלכתיים

מרגרט השנייה, מלכת דנמרק ביקרה בבריטניה בשנת 1974 ושוב בשנת 2000, ואילו אליזבת השנייה, מלכת הממלכה המאוחדת ביקרה בדנמרק בשנת 1957 ושוב בשנת 1979.
ב-19 באוגוסט 2010 ביקר בלונדון ראש ממשלת דנמרק לארס לקה ראסמוסן, וביקר את ראש ממשלת בריטניה דייוויד קמרון.

יחסים פוליטיים

בריטניה מחזיקה בדנמרק שגרירות בקופנהגן, ו-4 קונסוליות באבנרה, אורהוס, פרדריסיה, והרנינג. מאידך, דנמרק מחזיקה בבריטניה שגרירות בלונדון, ו-23 קונסוליות כבוד בלונדון, אברדין, בלפסט, ברמינגהאם, בריסטול, דובר, דנדי, אדינבורו, גלאזגו, גולה, גרימבי, הארוויץ', הול, לידס, ליברפול, מנצ'סטר, מילטון קיינס, ניוקאסל, פלימות', פורטסמות', סאות'המפטון, סטורנוויי, וויק.
Bizportal

היסטוריה

האתר נוסד באפריל 1999 בשם "ביזנס פורטל" על ידי חברת "קו מנחה", שעסקה קודם לכן בפיתוח ושיווק תוכנות המספקות מידע עסקי ובורסאי בזמן אמת לפעילים בשוק ההון הישראלי. כחודשיים לאחר השקת האתר, נרכשה קו מנחה על ידי "יפעת הון דיסק" מקבוצת יפעת אשר בבעלות איש העסקים אבי בגס.
לאחר הרכישה, שם האתר שונה לשמו הנוכחי, bizportal, וביזפורטל החלו להרחיב את שירותיהם והיקף המידע שסיפקו ללקוחותיהם.
בשנת 2000 הקימה "קו מנחה", בשיתוף עם אייל גורביץ' וגיורא אלון, את חברת "בורסה גרף", שעוסקת בתחום הניתוח הטכני ומפתחת את תוכנת "בורסה גרף", מערכת ניתוח טכני לניהול תיקי השקעות, ביצוע השוואות ועוד.
באוגוסט 2006 ביזפורטל בשיתוף חברת יפעת בקרת פרסום, השיקו אתר העוסק בתחום הפרסום והשיווק. בנובמבר 2009 קו מנחה רכשה את האתר המתחרה, "אייס", מסיגלר תקשורת, ומיזגה אליו את אתר הפרסום של ביזפורטל.
בפברואר 2008 חברת "קו מנחה" רכשה את השליטה בחברת "יתב שוקי הון גלובליים", והשתיים השיקו מדור המספק מידע כלכלי על בורסות ארצות הברית בשפה העברית באתר ביזפורטל.
בשנת 2010 הוסכם על שיתוף פעולה בין ערוץ הספורט לבין אתר Bizportal, הבא לידי ביטוי בתחזוקו של אזור באתרי ערוץ הספורט ו-Bizportal, בשם "bizsport". האזור עוסק בכלכלה ובספורט, ונכתב בידי כתבי שני האתרים.
בשנת 2012 ביזפורטל רכשו את אתר הפורומים "דיבורסה". בסוף שנת 2013 מוזגו פורומים אלה באתר תפוז אנשים.
הגישה לרוב המידע באתר Bizportal היא חינמית, אם כי חלק מהמידע שבו ניתן לצפייה רק בתשלום כספי, כמו הגישה למידע ממאגר רשם החברות (בחלקו).
חזי שטרנליכט, כיום כתב ישראל היום, שימש בעבר עורך Bizportal. 
אלי שמעוני, סגן עורך כלכליסט לשעבר, היה העורך הראשי של ביזפורטל בין ינואר 2018 למאי 2019.
ביוני 2019 מכרה חברת קו מנחה, המחזיקה בבעלות באתר, 49.8 אחוז למומחה שוק ההון והעיתונאי אבישי עובדיה, לפי שווי של 9 מיליון שקל.
גלאי החלקיקים- ביג יורופיאן בבל צ'יימבר

גלאי החלקיקים (אנגלית: Big European Bubble Chamber; ‏ BEBC) הוא גלאי חלקיקים מסוג "תא בועות" ששימש לחקר פיזיקת החלקיקים במרכז לחקר פיזיקת חלקיקים CERN.
בעזרת גלאיי תא בועות גילו פיזיקאים, בשנות הפעולה של גלאים אלו, חלקיקים חדשים שטרם ידעו על קיומם ותרמו רבות להבנה הפיזיקלית בנושא מבנה החומר.

היסטוריה

בנייתו של הגלאי החלה בשנת 1967 על ידי קבוצות מאיגוד גרמני (Heildelberg DESY), איגוד צרפתי (Ecole Polytechnique SACLAY), והמרכז לחקר פיזיקת חלקיקים (CERN). התמונות הראשונות שהופקו בגלאי בשנת 1973, כאשר ה״ביג יורופיאן בבר צ'יימבר״ קיבל לראשונה קרן חלקיקים ממאיץ החלקיקים הפרוטון סינכונטרון (PS).
הגלאי "ביג יורופיאן בבל צ'יימבר" הוצא מכלל פעולה בשנת 1985. בשנות פעילותו סיפק הגלאי 6.3 מיליון תמונות לעשרים ושניים ניסויים הקשורים בנייטרינו או בהדרון. כ-600 מדענים מ50 מעבדות מרחבי העולם לקחו חלק בניתוחם של כ-3000 ק"מ של תמונות סטראו שנוצרו בגלאי.
לאחר שהוצא משימוש הוא מוצג כעת בתערוכה בגן המיקרוקוסמוס ב- CERN.

אופן פעולה

תא בועות הוא מיכל מלא נוזלים המצויים בחימום יתר. הרחבת הבוכנה בגלאי, בסנכרון עם קרן חלקיקים טעונים שעוברים בתא, גורמים לירידה מהירה בלחץ הגלאי וכתוצאה מכך הנוזל מגיע לנקודת הרתיחה שלו. במהלך כל הרחבה של הבוכנה החלקיקים הטעונים מייננים את הנוזל לאורך המסלול בו הם עוברים. אנרגיית היינון מרתיחה את הנוזל ובכך גורמת להופעת בועות גז, ואלו יוצרות שובלי בועות המסמנים את מסלולי החלקיקים, על מנת לזהות את סוג החלקיק (טעון במטען כלשהו) התא בועות נמצא בתוך שדה מגנטי בשביל לזהות את סימן המטען וכן את התנע שלו. שובלי הבועות מצולמים על ידי מצלמות סטראו המוצבות על גג הגלאי, התמונות נבדקות על ידי מדענים אשר מחפשים חלקיקים חדשים.
מריגיה אריינס

ביוגרפיה

אריינס הייתה פעילה כמרפאת. לפי תאוריה אחת, היא הואשמה על ידי מטופל לשעבר שהיא איימה להטיל כישוף על ילד. היא הייתה נשפטה בעוון כישוף ונידונה להישרף על המוקד. היא הייתה מוכרת בתור אחת הנשים האחרונות שהוצאו להורג בגין כישוף בהולנד, מדינה שבה ציד המכשפות הסתיים מוקדם יותר מאשר בהרבה מדינות אחרות באירופה, אך תפישה זו הייתה מוטעית, כנראה מכיוון ששנת מותה נרשמה בטעות כ-1597 במקום 1591. במציאות, היו מספר אנשים נוספים שהוצאו להורג בהולנד אחריה; שתי הנשים האחרונות שהוצאו להורג בגין כישוף בהולנד היו אנה מאגן, שהועלתה על המוקד בגורינכם בשנת 1608, וטרינה לנשלדס שנהרגה בשנת 1613.

בתרבות פופולרית

השיר "נולדתי לבעור", של להקת הבלאק מטאל השוודית באת'ורי הוקדש לאריינס.
נבחרת לטביה בכדורגל

היסטוריה

נבחרת לטביה שיחקה את משחקה הראשון בשנת 1922 נגד אסטוניה, במשחק שהסתיים בתוצאה 1:1.
ב-1940 לטביה הצטרפה לברית המועצות, לכן הופסקה פעילות הנבחרת, והמדינה עברה להיות מיוצגת על ידי נבחרת ברית המועצות כמו שאר הרפובליקות סובייטיות של בית המועצות.
ב-1991 התפרקה ברית המועצות, ולטביה הכריזה על עצמאות. אי לכך, חזרה הנבחרת לפעילות. לטביה שיחקה את משחקה הראשון כמדינה עצמאית לאחר פירוק ברית המועצות ב-16 בנובמבר 1991, נגד אסטוניה.
לטביה העפילה באופן מפתיע ליורו 2004, לאחר שניצחה את טורקיה, במפגש כפול על כרטיס לטורניר.

שחקנים

נכון ל-10 בספטמבר 2019. כתב מודגש מסמל שחקן פעיל בנבחרת.
פלנטריום

פְּלָנֵטָרִיוּם הוא מכשיר שבאמצעותו מקרינים תמונה מדומה של כיפת השמים, כפי שהיא משתקפת לעינו של הצופה בה מכדור הארץ. במשך הזמן הוחל המושג גם על המבנה הכיפתי עליו מקרינים תמונה זו.
מטרת הפלנטריום היא להקרין את תמונת שמי הלילה לצופים, וכן להמחיש תופעות כגון: תנועתה המדומה של כיפת השמים, תנועת כוכבי הלכת, תנועת הירח על צורותיו המשתנות לצופה בו מכדור הארץ, ליקוי חמה וליקוי ירח. מפעיל הפלנטריום שולט בהקרנה, ויכול להדגים את תנועת גרמי השמים בצורה איטית יותר או מהירה יותר, וכן לחזור על ההקרנה פעם אחר פעם. 
המכשיר מופעל על ידי מפעיל אנושי או על ידי תוכנת מחשב. הוא מורכב ממנוע חשמלי אשר מפעיל מערכות גלגלי שיניים, וכן פנסים אשר יוצרים אשליה של נקודות אור המייצגות כוכבים, כוכבי לכת וירחים.
הפלנטריום הראשון נבנה בתחילת המאה העשרים, ואט אט הוא הפך לכלי הדגמה מקובל להסבר תופעות אסטרונומיות.

סוגי פלנטריומים שונים

בעוד שהרוב המוחלט של הפלנטריומים לשימושי הוראה משתמשים במקרן פשוט (נורה המוקפת גוף אטום מנוקב) ישנם יוצאים מהכלל. צורה נפוצה ביותר היא "תוכנת פלנטריום". תוכנת מחשב אשר מסוגלת לדמות את אותן תופעות אסטרונומיות ואף נוספות. בפלנטריומים הגדולים בעולם משתמשים במקרנים מתוחכמים, מבוססי מחשב. סוג נוסף אשר היה בשימוש בעבר מורכב מכדור חלול בעל רדיוס גדול (כשני מטרים) המנוקב בהתאם למיקום הכוכבים בשמי הלילה, המבקר בפלנטריום מסוג זה נכנס לתוך הכדור ואור השמש מאיר דרך הנקבים.
מסכת ברכות

מַסֶּכֶת בְּרָכוֹת היא המסכת הראשונה בשישה סדרי משנה. היא עוסקת בדיני קריאת שמע, תפילה, זימון, ברכת המזון, ברכות הנהנין ושאר הברכות.

אורכה

במסכת תשעה פרקים. בתלמוד הבבלי יש במסכת 63 דפים, קצת יותר משליש ממספר הדפים במסכת הארוכה ביותר בתלמוד הבבלי במספר דפיה, מסכת בבא בתרא, שבה 176 דפים. 
נפוצה הטענה שברכות היא המסכת הארוכה ביותר בתלמוד במספר המילים שבה, אולם בפועל יש בה כ-73,000 מילים, כארבע חמישיות מבבא בתרא שבה יש כ-89,000 מילים, וכשני שלישים ממסכת שבת (המסכת הארוכה ביותר בתלמוד הבבלי מבחינת מספר המילים) שבה כ-118,000 מילים. בתלמוד הירושלמי 68 דפים.

מיקומה של המסכת בסדר זרעים

לפי הקדמתו של הרמב"ם למשנה, מכיוון שסדר זרעים עוסק בעבודת האדמה המניבה את מזונותיו של האדם, ומכיוון שכל מי שאוכל חייב לברך לפני האכילה, ראוי היה להקדים בתחילת הסדר את המסכת העוסקת בברכות בכלל ובברכות המזון למיניהם בפרט.

תוכנה

תחילת המסכת עוסקת בעיקר בתפילה, קריאת שמע וברכותיה (פרקים א-ה), וסוף המסכת בברכת המזון ושאר ברכות הנהנין והשבח (פרקים ו-ט). אף על פי שאין המסכת עוסקת במצוות התלויות בארץ, היא נכללה בסדר זרעים, ייתכן בשל עיסוקה בברכות הפירות. הרמב"ם, בהקדמתו של הרמב"ם למשנה, וכן המאירי בפתיחתו למסכת, כתבו כי הסיבה שהמסכת היא הפותחת את המשנה והתלמוד, היא מכיוון שהיא כוללת את הבסיס ליהדות: ייחוד השם (קריאת שמע), תפילה וברכות.
לפי המסורת, נוסח הברכות חובר על ידי אנשי כנסת הגדולה בתחילת תקופת בית שני, אך לא הייתה זו קביעה סופית של הנוסח; ברכות רבות חוברו גם לאחר חורבן בית שני, ואף בתקופות מאוחרות יותר.
גבריאל הנדלר

ביוגרפיה

הנדלר נולד בלונדון ועלה לישראל עם משפחתו בהיותו כבן שנה. בהיותו בכתה ה' עקרה משפחתו לאנגליה. השלים תואר ראשון בכלכלה מתמטית בבית הספר לכלכלה של לונדון.
עם פרוץ מלחמת ששת הימים חזר לישראל על מנת להתגייס לצה"ל, למרות שהוצע לו מסלול מהיר לדוקטורט בהיותו המצטיין במחלקה ואף שהיה בעיצומן של ההכנות לקבלת תואר שני. בצה"ל שובץ במסגרת העתודה האקדמית, ומלבד קורס קצינים שעבר, עסק בתחומו - חקר ביצועים, וכן השלים תואר שני בטכניון. לאחר מכן השלים תואר דוקטור במכון הטכנולוגי של מסצ'וסטס.
לאחר הדוקטורט שימש למעלה משנה כמרצה במכון הטכנולוגי של מסצ'וסטס בדרגת assistant professor. שב לישראל עם משפחתו בשנת 1975, ומאז הרצה בקביעות בחקר ביצועים והחלטות באוניברסיטת תל אביב. כמו כן עמד מספר שנים בראש החוג לחקר ביצועים והחלטות. במהלך השנים שימש מרצה אורח גם במוסדות אחרים דוגמת אוניברסיטת מסצ'וסטס וישיבה יוניברסיטי. בשנים 2011-2012 עמד בראש התוכנית ללימודי מוסמך במנהל עסקים במכון לב בירושלים.
התפרסם בעבר לאור התמחותו המיוחדת בענייני תחבורה, ואף עמד מספר שנים בראש המרכז למחקר וניהול תחבורה באוניברסיטת תל אביב. יעץ לכמה חברות בתחומי מומחיותו, לרבות החברה האחראית לתכנון שדה התעופה במינכן וחברת אל על. כך גם שימש כבורר בסכסוך שבין אגד לבין התעשייה הצבאית.
בשנת 1979 פרסם הנדלר ביחד עם פיטו מירצ'נדני ספר בתורת הרשתות - Location on Networks: Theory and Algorithms - בהוצאת MIT. כמו כן פרסם שורה ארוכה של מאמרים בכתבי עת ואנתולוגיות.
בבגרותו הסיר את הכיפה לתקופה מסוימת, ורק תקופה קצרה אחרי ששב ארצה חזר לנהוג כדתי. בעקבות תהליך התשובה הזניח במידה מסוימת את החקר המדעי עבור לימוד תורה.
הנדלר נשוי לדבורה, ד"ר לתקשורת שהייתה נציגת שר החינוך שתי קדנציות במועצה לשידורי כבלים ושידורי לוויין, ואב לחמישה.
מראשית שנות השמונים עד שנת 2010 התגורר ביישוב קרני שומרון. כיום מתגורר בשכונת רמות בירושלים.
קבוצת רכישה

קבוצת רכישה נדל"נית היא קבוצת אנשים המתאגדת יחד על מנת לבנות מבנה מגורים, במטרה להוזיל עלויות ולעיתים אף במטרה לבחור את השכנים.
קבוצת רכישה יכולה להתארגן באופן עצמאי (קבוצה הומוגנית הרוצה להתגורר ביחד - לדוגמה קבוצות רכישה לציבור הדתי והחרדי) או באמצעות חברה מנהלת המארגנת את כל שלבי הרכישה והבנייה. הקבוצה מאפשרת לחבריה להקטין את פערי התיווך שבקניית הנכס כמוצר מוגמר. בנוסף, בעבר, ובמקרים מסוימים גם היום, קבוצות הרכישה נהנו בהקלות בתשלומי המס (פטור ממס ערך מוסף על הקרקע ועל האגרות ומס רכישה נמוך יותר). מאידך, לרוב הסיכון שבהשתתפות ביזום הפרויקט גדול יותר מהסיכון שבקניית אחת הדירות, והמחיר הסופי אינו מובטח.

אופי ההתנהלות והפעילות בקבוצה

בדרך כלל נבחר ועד לקבוצה המונה מספר אי-זוגי של חברי קבוצה. ועד זה אחראי על התנהלות כלל חברי הקבוצה מול מארגני ומנהלי הקבוצה, אותו ועד בוחן הצעות שמארגני הקבוצה אוספים, וגם הוא רשאי להביא הצעות מנותני שירות שונים.
הארמייה ה-54 (ברית המועצות)

היסטוריה

הארמייה הוקמה ב-2 בספטמבר 1941, ולמפקדה מונה גריגורי קוליק. הארמייה לחמה בקרבות השונים סביב לנינגרד כחלק מחזית וולחוב, ובשנת 1944 השתתפה במבצע לנינגרד-נובגורוד. לאחר מכן השתתפה הארמייה במתקפה הבלטית ובמבצע ריגה, כחלק מחזית לנינגרד ומהחזית הבלטית השלישית, וב-13 בדצמבר 1944 פורקה הארמייה.
משה בן ששת

רבי משה בן ששת או ר"מ בן ששת פרשן מקרא, מעט מאד ידוע על רבי משה. כיום ידוע על פירושיו לספר ירמיה ויחזקאל (כולל פרק מ-מג על צורת מקדש יחזקאל) וגם לספר ישעיה.
הרב שמואל פוזננסקי, בהערותיו לדפוסתו של פירושו של רבי אליעזר מבלגנצי לספר יחזקאל, מרבה להביא מפירושו של רבי משה.

ספריו

פרק זה לוקה בחסר. אנא תרמו לוויקיפדיה והשלימו אותו.
ובזכותן

היסטוריה

העמדה הנפוצה ביהדות החרדית, בשונה מהמקובל במפלגות הציונות הדתית, גורסת שחל איסור על פי הלכה על נשים להתמודד ולהיבחר בבחירות לכנסת, בבחירות לרשויות המקומיות וכדומה, ובהתאם לגישה זו לא שובצו נשים ברשימות של מפלגות חרדיות בישראל. בתחילת העשור השני של המאה ה-21 עלו מספר יוזמות מקרב החברה החרדית ששאפו לתת לנשים חרדיות זכות בחירה, כגון קמפיין "לא נבחרות לא בוחרות" שנוצר לקראת הבחירות לכנסת התשע עשרה שהתקיימו בינואר 2013, ורשימת "עיר ואם" שהתמודדה ללא הצלחה בנובמבר של אותה שנה בבחירות המקומיות באלעד.
לקראת הבחירות לכנסת העשרים התארגנה קבוצה בראשות הפעילה הפוליטית רות קוליאן והציגה רשימה לכנסת המורכבת מנשים וגברים חרדים. המפלגה הושקה רשמית במסיבת עיתונאים ב-19 בינואר 2015. המפלגה לא נרשמה באופן מסודר ברשם המפלגות אלא השתמשה במפלגת המדף אחריות - לב אחד ורוח חדשה.
בעקבות סירוב העיתונים החרדיים "יום ליום" ו"יתד נאמן" לפרסם את המפלגה, פנתה קוליאן בתלונה לוועדת הבחירות המרכזית. ב-18 בפברואר 2015 דחה יו"ר הוועדה, השופט סלים ג'ובראן, את הפנייה, בנימוק שהמסלול המתאים לבירור הסוגיה הוא הגשת תביעה לבית משפט, בהתאם לחוק איסור הפליה במוצרים, בשירותים ובכניסה למקומות בידור ולמקומות ציבוריים. בית המשפט המחוזי נתן צו עשה זמני לפרסום מודעה אחת של המפלגה, אך בית המשפט העליון ביטל צו עשה זה, תוך שהוא מתיר למפלגה להמשיך בהגשת תובענה עקרונית בנושא, שתובא לדיון בלי לחץ הזמן של יום הבחירות.
זמן קצר לאחר הגשת הרשימה לוועדת הבחירות המרכזית התפטר ממנה יוסף לוברבוים, שהיה מספר 4 ברשימה, והגבר הראשון בה. ב-15 במרץ, יומיים לפני הבחירות, הודיעה תמר בלוי, מס' 3 ברשימה, על פרישתה מהמפלגה, אך לא התפטרה מהרשימה באופן רשמי.
המפלגה קיבלה 1,802 קולות, כאשר פחות מ-400 מהקולות הגיעו מריכוזים חרדיים. מערכת הבחירות תועדה בסרט "יהודיה" של אירית דקל ורוני אבולעפיה שהוקרן בערוץ 8.
המפלגה המשיכה לפעול גם לאחר הבחירות. בעקבות פרסום מודעה שלה בבטאון ש"ס, "יום ליום", פרסם העיתון התנצלות: "לצערנו השתרבבה לעיתון מודעה של ארגון שאין רוח חכמים נוחה הימנו, מודעה שבהחלט היה אסור לה להיכנס".

עמדות

מצע המפלגה פורסם ב-9 במרץ 2015 והוא מקיף את עמדותיה בנושאים כגון מגדר, דת, כלכלה וזכויות בעלי חיים.

מגדר

מצע המפלגה מדגיש את חשיבות קידום זכויות הנשים. המפלגה תומכת בקידום זכויות נשים בכלל וחרדיות בפרט. המצע תומך בהעצמת נשים, החמרת הענישה בעבירות של אלימות מינית, החמרת הענישה כלפי גילויי הסתה המופנים לעבר נשים, הארכת חופשת הלידה לאבות ולאמהות, העלאת המודעות למחלות סרטן השד וסרטן צוואר הרחם, הקמת מקלטים לנשים מוכות ועוד.

דת

המפלגה תומכת ברפורמה בבתי הדין הרבניים אשר כוללת קידום תוכניות פעולה בנושא נשים עגונות, קידום חקיקה בנושא טבילת גיורת והקמת גוף בתוך בתי הדין הרבניים אשר יהיה בעל סמכות להחזיר תיקים לדיון נוסף, ללא צורך בערעור לבית הדין הרבני הגדול.

כלכלה

המפלגה אינה מגדירה עצמה כסוציאל-דמוקרטית, אך תומכת בהרחבת מדינת הרווחה, ובקידום שוויון הזדמנויות בחינוך.

זכויות בעלי חיים

המפלגה רואה ערך דתי במניעת צער בעלי חיים.
המצע תומך בהגברת אכיפת חוק צער בעלי חיים, רפורמות בתעשיות הביצים והפרוות, שקיפות והידוק הפיקוח בתחום הניסויים בבעלי חיים, צמצום המשלוחים החיים, סימון מוצרי מזון טבעוניים, הכנסת מוצרי יסוד טבעוניים לפיקוח ועוד.
בריג

בריג (Brig) היא אוניית מפרשים דו-תורנית, הנושאת מפרשים רוחביים על שני תרניה ומפרש גף מאסף. הבריג המלחמתית במאה ה-18 והרבע הראשון של המאה ה-19 חומשה ב-18 תותחים ודורגה כאונייה מדרגה שישית. הבריג שימשה, בין היתר, כפריבטיר לפגיעה באוניות סוחר של האויב או ללכידתן.
קרחון קירקבי

היסטוריה

שמו של הקרחון ניתן לו על ידי משלחת החקר הלאומית האנטארקטית של אוסטרליה (ANARE) והוא נקרא על שם החוקר והמגלה סידני ל. קירקבי, סוקר על אונייה תאלה דאן של המשלחת בשנת 1962, בעת שזו חקרה את האזור.
פייג' טורקו

ילדותה

טורקו נולדה לג'ויס ז'אן ודייוויד וינסנט טורקו, בבוסטון, מסצ'וסטס. בגיל שנה אמה העבירה אותם לספרינגפילד, מסצ'וסטס, שם גדלה, לאחר מות אביה. היא ממוצא איטלקי, צרפתי ואנגלי. היא לקחה שיעורי בלט כילדה קטנה ותכננה להפוך לבלרינה קלאסית. היא למדה בבית הספר בנטיק, מסצ'וסטס, והופיעה כסולנית בקונסרבטוריון המחול של ניו אינגלנד, בלהקת תיאטרון הבלט של אמהרסט ובלהקת הבלט המערבית של מסצ'וסטס. פציעה בקרסול סיימה את האפשרות לבלט מקצועי.

קריירה

טורקו עשתה את הופעת הבכורה שלה בטלוויזיה בשנת 1987, באופרת הסבון של CBS "אור מנחה", והופיעה באופרת הסבון "כל ילדיי" כמלאני קורטלנד. היא החליפה את ג'ודית הוג בתפקיד אפריל אוניל בסרטי "צבי הנינג'ה 2: סודו של הריר" ובסרט ההמשך "צבי הנינג'ה 3". לאחר מכן היא כיכבה במספר סרטים קטנים וחזרה לטלוויזיה. בהמשך כיכבה בתפקיד משני ב-NYPD Blue כקצינה אבי סאליבן ובסדרה "שולחן לחמישה" כאנני מוט, אם חד הורית שהיא גם אלכוהוליסטית מתאוששת.
טורקו כיכבה בסדרת הדרמה The Agency. בין השנים 2001–2003. היה לה תפקיד משני בעונה השלישית של Rescue Me כמורה למדעים נל טורובי. טורקו הופיע גם בסרט "בלתי מנוצח" מ -2006, כששיחקה את קרול ורמיל, אשתו של דיק ורמיל, וב2007 שיחקה בסרט "תוכנית משחק" לצד דוויין ג'ונסון. היא הופיעה במספר פרקים של "Damages", ושיחקה כאורחת ב"חוק וסדר מדור מיוחד".
במרץ 2014 החלה טורקו לככב בסדרת הדרמה הפוסט-אפוקליפטית של The CW, "המאה" בדמותה של אבי גריפין, אמה של הדמות הראשית. באותה שנה, היא גם לוהקה לתפקיד אורח בסדרה "NCIS".